ועדת הכלכלה, כנסת 20, פרוטוקול מספר 426, 2017-01-31 13:00

איתן כבל: אני מתכבד לפתוח את ישיבת ועדת הכלכלה.

איתן כבל: גברתי מנהלת הוועדה, היועץ המשפטי, הרשמת, צוות הדוברים, חבריי חברי הכנסת, אורחים נכבדים, היום אנחנו עוסקים בתקנות רישוי שירותים ומקצועות בענף הרכב (השפעה אסורה על שיקול דעת של שמאי רכב), התשע"ז-2017.

איתן כבל: ברשות

איתן כבל: כם, אני רוצה להעיר הערה קודם כול לשמאים.

איתן כבל: באופן כללי, חברים יקרים, אני מציע לכולנו להירגע.

איתן כבל: מי שחושב שהוא יוכל להפעיל עליי דרך כלי תקשורת כאלה ואחרים לחצים, טועה.

איתן כבל: אני רוצה להזכיר שכל השינויים הגדולים נעשו מבלי שביקשתי רשות מאף אחד בחדר הזה, אז בואו נתחיל בזה.

איתן כבל: פתאום מטיפים לי מה אני צריך ואם עשיתי מספיק או לא עשיתי מספיק.

איתן כבל: אני רוצה להודיע לכם, לא ביקשתי את רשותכם.

איתן כבל: מי ששם את הנושא על סדר היום, גם של המוסכים, ורונן לוי ואני מלווים את זה כבר הרבה מאוד שנים, וגם של השמאים – כאשר אני רואה את מה שהעליתם ב"יוטיוב" זה נחמד, אבל בסוף פתאום אני צריך לשים את עצמי על איזה אנקול.

איתן כבל: זאת חוצפה.

איתן כבל: סליחה, אני פועל שלכם?

איתן כבל: ואם לא אעשה בדיוק מה שאתם רוצים?

איתן כבל: מה זה?

איתן כבל: זה לא מכובד.

איתן כבל: אני גם אורח שלכם וגם הפלקתם לי?

איתן כבל: כיבדתי אתכם, באתי.

איתן כבל: ואז אני מקבל למייל את הסרטון מ"יוטיוב".

איתן כבל: זה לא מכובד.

איתן כבל: היה סרטון נחמד, אבל באמת, בסוף מעמידים אותי: "אם לא אז..."? מה קרה?

איתן כבל: אני מודיע לכם שזה לא יפה, לא מכובד.

איתן כבל: בהערת כותרת אני חוזר ואומר את כל הדברים האלה, אני אומר גם למשרד התחבורה, גם לרשות שוק ההון, אני רוצה להבהיר.

איתן כבל: חברים יקרים, אני אומר שוב בפעם המי-יודע-כמה, ודעו לכם שבנושאים האלה יש קונצנזוס מלא בין חברי הכנסת בכל הנוגע להתמודדות עם שתי השאלות הללו.

איתן כבל: הרוח שהצבתי כאן, והתכוונו אליה, גם בשיחות הרחבות וגם בשיחות המצומצמות, אני מתכוון שנעמוד בזה, לא יעזור כלום.

איתן כבל: אני אומר את זה בצורה ברורה, אף אחד לא יפרשן אותי בחיי.

איתן כבל: הדברים מאוד-מאוד ברורים לאן אני מכוון.

איתן כבל: כשאני אומר שלא יהיו מוסכי הסדר – לא יהיו מוסכי הסדר; כשאני אומר שלא יהיו רשימות שמאים – לא יהיו רשימות שמאים, ולא ייצרו רשימות בתהליך אחר או מוסכים בתהליך אחר, לא יהיו דברים כאלה, לא יהיו.

איתן כבל: אנחנו לא פותרים עוול ביצירת עוול מסוג אחר.

איתן כבל: אני אומר את זה לכולם כי אני לא רוצה יותר לשמוע.

איתן כבל: כל אחד יבחר לו את העיתונאי שהוא "מאכיל" אותו ומספר לו.

איתן כבל: אני יודע מה אני מתכוון לעשות ולאן אני הולך.

איתן כבל: אחת מן השתיים, כפי שאמרתי בדיונים הקודמים, או שאתם עוזרים לי להתקדם בעניין או שחברי הכנסת יכריעו.

איתן כבל: שר התחבורה נתן לי את מלוא הגיבוי בעניין הזה.

איתן כבל: אני מודיע לכם ששר האוצר ייתן לי את כל הגיבוי בעניין הזה.

איתן כבל: אני רוצה לראות שמישהו לא ייתן לי גיבוי בעניין הזה.

איתן כבל: זה עניין צרכני מן המדרגה העליונה, מכל הכיוונים.

איתן כבל: יושבים פה בעלי אינטרסים, גם שמאים, גם מוסכים, גם יבואנים, גם חברות הביטוח.

איתן כבל: אין תפקידי לבדוק במודד הזה מי יותר ומי פחות.

איתן כבל: אני מכבד אתכם, עם חלקכם אפילו נוצר קשר ידידותי אבל, חברים יקרים, בואו נכבד זה את זה.

איתן כבל: אומר עוד דבר.

איתן כבל: החומר לא סודי.

איתן כבל: זה כדי שלא ייווצר מה שבדיוק נוצר מכיוון שבטעות עלתה הצעה.

<לאה ורון: עלתה הצעה שעדיין לא הסתיים גיבושה.

איתן כבל: בדיוק כדי שלא ייווצר דבר כזה כי הרגישויות רבות.

איתן כבל: כאשר מקבלים משהו שאינו "מבושל", שעוד לא עבר את כולם, אז כבר להציג כאילו יש פה סודות?

איתן כבל: אחרי שנתתי לכם את ההרצאה הזו אני "בטורים", אז תתייחסו גם כך בעניין הזה במהלך הדיון.

<דידי רוזנפלד: מי פרסם ב"יוטיוב"?

איתן כבל: אני מתכוון לאלה שיודעים לשחק ב"יוטיוב".

איתן כבל: אתה כבר לא בגיל... חברות וחברים, אנחנו יוצאים לדרך.

איתן כבל: מי מציג את התקנות?

איתן כבל: בבקשה, חוה ראובני.

<חוה ראובני: שלום, אדוני, צהרים טובים.

<חוה ראובני: סעיף 159(א) לחוק קובע איסור להשפיע על שיקול דעת של שמאי מכיוון ששמאי נמצא בעמדה שהייתי אומרת שהיא כמעט מעין-שיפוטית בהכרעה על שווי הנזקים שנגרמו לרכב.

<חוה ראובני: יש מערך שלם של הוראות שמטילות חובות על השמאים ועל ההתנהלות שלהם כדי לחזק את האמינות והמקצועיות של השומות שהם עורכים.

<חוה ראובני: הם נתונים לדין משמעתי ויש איסור להשפיע במישרין או בעקיפין על שיקול הדעת של השמאי.

<חוה ראובני: זה סעיף שמכוון לבעלי רישיונות לפי החוק או למי שנותן שירות או פועל במקצוע בענף הרכב בלי רישיון.

<חוה ראובני: כלומר, מי שמבצע את העיסוקים המוסדרים בחוק הזה, עם או בלי רישיון.

<חוה ראובני: זה לא מדבר על גורמים שאינם במסגרת החוק.

<חוה ראובני: על מנת שלא יהיה ספק מה מהווה השפעה אסורה ומה לא מהווה השפעה אסורה, על מנת שאפשר יהיה לאכוף את זה גם בכלים פליליים או מעין-פליליים, נקבע שיש צורך להתקין תקנות לעניין הזה.

<חוה ראובני: נדרשנו גם להגישן בלוח זמנים מצומצם, ואלה התקנות שלפנינו.

<חוה ראובני: אני מציעה שפשוט נקרא אותן ונציג אותן.

איתן כבל: נקרא את התקנות ותהיה התייחסות של הגורמים השונים.

איתן כבל: אין מישהו שנמצא כאן שלא מכיר את התורה כולה.

<חוה ראובני: אני קוראת את הנוסח כפי שהוגש.

<חוה ראובני: בשיחת טלפון ביני ובין עורך-דין עצמון היו לו מספר הערות.

<חוה ראובני: אני מציעה שהוא יעיר אותן.

איתן כבל: אני מניח שיש שם כללים שמגדירים מתי זה "טוטאל לוס".

<חוה ראובני: אחוז.

<חוה ראובני: עלות התיקונים כאחוז משווי הרכב.

איתן כבל: הדברים ברורים, לא צריך יום לימודים ארוך.

איתן כבל: בבקשה, עורך-דין גלעד עצמון.

<איתי עצמון: אזכיר במשפט שהסעיף הזה וכן סעיף 158 לחוק, שקובע חובת הגינות ועצמאות שיקול הדעת של שמאי הרכב, נוספו בעקבות הדיונים בוועדה בהכנת הצעת החוק, שהיום היא החוק המסמיך.

<איתי עצמון: ההערה הראשונה שלי היא בפסקאות (1) ו-(2), לפועל "מבקש".

<איתי עצמון: אני חושש, אדוני, שהנוסח הזה בעצם מרוקן מתוכן את מה שהוועדה התכוונה אליו כאשר היא ביקשה להוסיף להצעת החוק את הסעיף הזה שמדבר על איסור השפעה על שיקול דעת של שמאי, כי יכול בעל רישיון לטעון שהוא לא ביקש, אבל יכול להיות שהוא הנחה או המליץ או הפעיל לחץ, בהתנהגות או בכל דרך שהיא.

<איתי עצמון: אני חושש מכך שהנוסח הזה, שהוא צר מאוד, מוציא את העוקץ מן האיסור שהוועדה התכוונה להחיל כאן על בעלי הרישיונות.

איתן כבל: הערה מצוינת.

<חוה ראובני: הרעיון שעורך-דין עצמון ביטא מקובל עלינו לחלוטין.

<חוה ראובני: אנחנו חשבנו שזה נכנס אל תוך ה"במישרין או בעקיפין" בסעיף המסמיך, אבל אם לדעתו יש הצעת נוסח אחרת נסכים לכך.

איתן כבל: קודם כול טוב שיש הסכמה סביב הבעייתיות שעלולה להיווצר.

<דרור וגשל: עמדתנו היא שהנוסח כפי שהוא בחוק – שם נכתב על השפעה במישרין או בעקיפין, ולכן "מבקש" זה גם בעקיפין, כך קובע החוק, זה לא נקבע בתקנות.

<דרור וגשל: לכן לדעתנו הנוסח מתאים.

<רונן לוי: אני יושב-ראש איגוד המוסכים בישראל.

<רונן לוי: קודם כול, לפתיח, אנחנו מסכימים אתך שצריך לבטל את ההסדרים, אנחנו אתך בעניין הזה.

<רונן לוי: הערה כללית, כל מה שקרה בסוף השבוע הזה, אני יכול להעיד שקיבלנו את הטיוטה הזו וכתבים שקיבלו אותה לפנינו פנו אלינו לקבלת תגובה.

<רונן לוי: הם קיבלו כבר נתונים ממשרד האוצר.

<רונן לוי: אני לא יודע אם נפלה שגגה.

איתן כבל: עם כל הכבוד לך, חברים, בואו לא נשרוף את השכונה.

איתן כבל: התפקיד שלי להיעלב גדול יותר מן התפקיד שלך להיעלב.

איתן כבל: לא כי אני מזרחי, שמאשימים אותנו בעניין הזה כאשר הנעלבים הכי גדולים הם לא המזרחיים.

איתן כבל: אסביר לך את הכוונה שלי ונסגור את הפרשה הזו.

איתן כבל: אני היושב-ראש, אני אספתי את כל הצוותים ואמרתי להם בחדר סגור: "אנחנו לא מוציאים לתקשורת".

איתן כבל: זה נאמר אפילו באִיוּם ובהסכמה.

איתן כבל: אמרנו: "לא יקרה".

איתן כבל: לא מהסיבה שיש פה איזה סודות מדינה, אלא מהסיבה שלא ייצא משהו שהוא לא "מבושל".

איתן כבל: התקשרו אליי כתבים והתחילו לשאול אותי שאלות, וגם העברתי מסר בוטה מייד בהתחלה.

איתן כבל: לכן, חברים יקרים, הייתה פה תקלה, אי-הבנה, שלא תחזור על עצמה, אני מקווה, לא באופן הזה ולא בדרך אחרת.

<אוהד מעודי: ייצא נוסח מסודר ורשמי.

<אוהד מעודי: דרך אגב, הנוסח שיצא בטעות החוצה לא בהכרח דומה למה שנמצא בתקנות.

<רונן לוי: יש טיוטה של הצוות הבין-משרדי, יש טיוטה של משרד האוצר, תדייק.

איתן כבל: זה לא הדיון.

<רונן לוי: אני נעלב.

<רונן לוי: אני ספרדי.

איתן כבל: זה בעיה שלך.

<אבנר פלור: אני סמנכ"ל בכיר תנועה במשרד התחבורה.

<אבנר פלור: אני רוצה שיירשם בפרוטוקול, זה חשוב, במסגרת הדיונים והישיבות שהיו אצלך ביקשת שגם הטיוטות שיופצו יהיו בהסכמה בין המשרדים, ככל הניתן.

<אבנר פלור: לכן אני לא מאמין שעד מחר ניפגש, תהיה הסכמה וניתן יהיה להפיץ את הטיוטות הללו, שזה יהיה ברור.

איתן כבל: ההערה במקומה.

איתן כבל: זה לא לפרוטוקול כבר.

איתן כבל: זה אליי.

איתן כבל: נשב אחר-כך, אוהד מעודי, לא נערוך כאן את כל הדיון הזה, זה לא דיון שמתאים לכל הפורום הזה.

איתן כבל: התכוונתי, כשטיוטות יוצאות – אני מזכיר מה אמרתי: תשבו ביניכם ותנסו להוריד למינימום את חילוקי הדעות.

איתן כבל: אחר-כך נערוך אצלי ישיבה נוספת שבה אנסה לקדם ולתווך, ודברים שלא אצליח להכריע בהם בישיבה הפנימית נביא להחלטת מליאת הוועדה.

<רונן לוי: נחזור לתקנות.

<רונן לוי: היום-יום של המוסכים זה פעילות עם השמאים כל הזמן ואי אפשר להגדיר ויכוח או התלבטות עם שמאי כמבקש להשפיע או לקבל טובת הנאה.

<רונן לוי: אנחנו רוצים לחדד את זה, שזה יהיה רק כאשר בעל מוסך רוצה לבצע הונאת ביטוח או להגדיר נזק שלא צריך.

<רונן לוי: בטח שזה לא יהיה כפוף למה שמופיע בטיוטה הזאת, ל"קוטציה", שהמחיר שהם יכולים להשיג זה המחיר של החלף שהוא מחיר בר-השגה.

<רונן לוי: רק אז אפשר יהיה להגיד שמוסך משפיע על השמאי לשנות שומה.

<רונן לוי: השומה בעצם מבוססת על החלטות של המנהל המקצועי שקובע איך לתקן את האוטו.

<רונן לוי: אם הוא אומר שצריך להחליף ולא לתקן, זה ההחלטה המקצועית של מנהל מקצועי ושמאי עובד לפי זה.

<רונן לוי: אחר-כך אפשר לדון אם לשים חלק חליפי או חלק מקורי, אבל מי שקובע איך מתקנים אוטו זה בעל מקצוע ולא שמאי.

<רונן לוי: לשמאי אין הסמכה לתיקון רכב.

<רונן לוי: יש לו הסמכה לעשות אומדן על בסיס ההחלטה המקצועית של אותו מנהל מקצועי.

<רונן לוי: אנחנו עלולים להגיע למצב שישפיעו על השמאים להתלונן על מוסכים שהתווכחו איתם איך צריך לתקן את האוטו ועל המחיר, כאילו הם השפיעו ורצו לעשות איזו הונאה.

<רונן לוי: צריך לסגנן את זה בצורה כזאת שהעבודה היומיומית תהיה סבירה.

איתן כבל: חברים, בואו לא ניקח את כל הדברים בקיצוניות כי לא נסיים עם זה.

איתן כבל: אסביר.

איתן כבל: אתה בעצם, שלא בטובתנו, מחזיר אותנו כאילו להתחלת החוק.

איתן כבל: למה?

איתן כבל: כי נקודת המוצא היא תמיד מי משפיע יותר ומי גובר על מי יותר.

<רונן לוי: לא דיברתי על השפעה.

איתן כבל: מגיע שמאי.

איתן כבל: המנהל המקצועי שנותן את חוות הדעת לגבי הרכב אומר לו שצריך לעשות את זה ואת זה.

איתן כבל: השמאי מעריך פחות או יותר כמה צריך.

איתן כבל: מה נקודת המוצא?

איתן כבל: איפה כאן הבעיה?

איתן כבל: אני מקבל שהניסוח צריך להיות "משופצר" יותר, מהודק יותר, על זה אני לא מתווכח, אבל אני רוצה שכל הזמן נמצא את עצמנו באותה נקודת איזון שמדברת על כך שהמוסך רוצה שייצא גבוה והשמאי רוצה שיהיה נמוך.

איתן כבל: בתווך יש את השמאי.

<לאה ורון: ועוד לא דיברנו על בעל הרכב.

איתן כבל: כי אין לו מושג בכלל.

<אורי גורביץ: המבטח רוצה נמוך, לא השמאי.

<רונן לוי: יש לזה משמעות.

<רונן לוי: כל אחד רוצה להרוויח בעסק שלו, זה בסדר.

איתן כבל: זה לגיטימי.

<רונן לוי: אני מנסה להגיד דבר אחר.

<רונן לוי: אציג לך דוגמה.

<רונן לוי: אנחנו זוכרים, לפני הסדר השמאים היה מגיע שמאי בית, היה שם פתק על החלון, לא מדבר בכלל עם בעל המוסך, והולך, לא אומר שלום ולא אומר כלום.

<רונן לוי: כאשר היית פותח את הפתק היית רואה: 30 שקל להחלפת דלת.

<רונן לוי: (הישיבה נפסקה ל-2 דקות בשל הפסקת חשמל.

<רונן לוי: )

<רונן לוי: אנחנו יצאנו אז למאבק נגד הנורמה הזו כדי שיתבטא העולם המקצועי של התיקון על-ידי המנהל המקצועי, כפי שכתוב בחוק וכפי שהיה כתוב בצו.

<רונן לוי: אני רוצה שבעבודה השוטפת לא תהיה השפעה, שלא תהיה עבירה על החוק.

איתן כבל: העניין שאתה מציג ברור.

איתן כבל: תודה.

<לאה ורון: תחשבו על הצעות לוועדה איך לתקן את האמור.

<עמירם מימון: אני אזרח בעל משרד לשמאות.

<עמירם מימון: מדובר פה על כסף קטן.

<עמירם מימון: כולם שוכחים את מטרת השמאות והתיקון: החזרת המצב לקדמותו.

<עמירם מימון: החזרת למצב לקדמותו ככל האפשר היא הקובעת, תעלה באשר תעלה.

איתן כבל: תודה.

איתן כבל: הבעיה היא לא אם זה יעלה.

איתן כבל: השאלה לא זו.

איתן כבל: השאלה אם זה יעלה יותר או יעלה פחות.

<עמירם מימון: אי החזרת המצב לקדמותו עולה פחות.

איתן כבל: אתה יודע מה היתרון שלי, אני לא בעל מקצוע.

איתן כבל: כאשר אני בא למוסך אתה יכול להגיד לי מה שאתה רוצה.

<עמירם מימון: כאשר תמכור את הרכב תבין.

איתן כבל: ברור.

איתן כבל: אתה מחזק אותי.

איתן כבל: אני רוצה שהצרכן לא ימצא את עצמו בקרב הזה- - -

<עמירם מימון: אתה רוצה להביא לו את מי שאתמול קיבל רישיון, שלא יודע איך לעוף?

איתן כבל: עשית קפיצה נחשונית, כבר הגעת עם המונולוג מן הבית.

<קריאה: לא לכעוס עליו, הוא חדש כאן, הוא לא מכיר את הפרוצדורה.

<קריאה: הוא איש טוב.

איתן כבל: הגעת עם המונולוג מן הבית.

<עמירם מימון: המונולוג שלי אחר.

איתן כבל: לא משנה.

איתן כבל: עניין הרשימות הרנדומליות – נגיע אליו.

איתן כבל: יש לי מה לומר.

איתן כבל: לא בהכרח בגלל שאני מסכים או לא מסכים אלא גם יצירת עיוותים אחרים של אלה שמכירים אותם ואלה שלא מכירים אותם וצעירים ומבוגרים ואיך מעסיקים.

איתן כבל: לא נפתח את זה עכשיו.

איתן כבל: נגיע לזה ונעסוק בזה.

איתן כבל: חס וחלילה אני לא מנסה למנוע מאדוני לומר את דבריו.

איתן כבל: זה גם לא התקנות האלה.

איתן כבל: לא בכל מקום שמזכירים שמאי מתחילים עם רנדומלי.

איתן כבל: ..

<שלמה תוסייה כהן: אני יועץ משפטי של איגוד השמאים.

<שלמה תוסייה כהן: לגבי מה שאמר קודם רונן לוי, אני מפנה לתקנת משנה (ב), שמדברת על כך שלמנהל המקצועי כבר יש סמכות לדבר עם השמאי.

<שלמה תוסייה כהן: הדבר היחיד – ואנחנו רוצים שזה יופיע פה כי אנחנו רוצים אחרי כן להרחיב את זה גם במערכת היחסים עם גורמים אחרים – צריך לציין את זה בשומה.

<שלמה תוסייה כהן: זאת אומרת, אם פנה המנהל המקצועי וחשב שצריך לתקן משהו יש דו-שיח.

<איתי עצמון: אבל זה כתוב.

<שלמה תוסייה כהן: זה כתוב ולכן לא צריך לתקן את זה.

<שלמה תוסייה כהן: לכן לעניין הזה אנחנו חושבים שלא צריך לתקן.

<שלמה תוסייה כהן: עכשיו אדבר על מה כן צריך לתקן.

<שלמה תוסייה כהן: אני רוצה לחרוג ממנהגנו ולהחמיא למפקח על הביטוח, שהתקנות שהם עשו לגבי ניגוד העניינים יותר רחבות, יותר מלאות מן התקנות שנמצאות כאן.

<שלמה תוסייה כהן: אנחנו חושבים שצריך חלק מן ההוראות שהופיעו שם להוסיף כאן כהוראות נוספות.

<שלמה תוסייה כהן: העברנו את ההערות שלנו.

<שלמה תוסייה כהן: אעיר על הדבר הראשון: "לאחר מסירת הצעת התיקון", כך מופיע כלפי חברות הביטוח, "רשאי להעלות כל גורם בפני השמאי הערה בעניין טכני בלבד הנוגע להצעת התיקון ואשר אין בה כדי השפעה כלשהי על שיקול דעתו של השמאי".

<שלמה תוסייה כהן: זאת אומרת, אנחנו לא רוצים שאחרי שניתנו פה הצעות יבואו ויתקנו.

<שלמה תוסייה כהן: אם יעלו הצעות לתיקון, כפי שכתוב למעלה, יש לעשות את הדבר הזה.

<שלמה תוסייה כהן: ההצעה שלנו לשינוי, להכניס את הנוסח שמופיע בהוראות המפקח.

<רונן לוי: אם השמאי קובע מחיר אחר, למשל מחיר חלף, אם הוא קובע מחיר אחר אנחנו מדברים.

איתן כבל: כל עוד השיחה היא שיחה, זה בני אדם, זה לא מונולוגים.

<רונן לוי: אני שואל את שלמה תוסייה כהן, אם עכשיו השמאי אומר: המחיר הזה, כמו שהיה פעם ב"מגדל", אני משלם עליו 800 שקל והמחיר הוא 1,000 שקל.

<רונן לוי: אסור לי לדבר אתו?

<רונן לוי: אסור לי להתווכח אתו?

<שלמה תוסייה כהן: קודם כול, כפי שאמרתי, יש הערות בעניינים טכניים שנוגעים לחישוב, שנוגעים לטעויות רישום.

<שלמה תוסייה כהן: על זה אין שום בעיה.

<רונן לוי: עניין של מחיר הוא לא עניין טכני, זה הפרנסה שלנו.

<רונן לוי: נהיה היחידים שלא יוכלו להתווכח על הפרנסה?

<שלמה תוסייה כהן: בעניין מהותי צריך לתת לשמאי לעשות את העבודה שלו.

<שלמה תוסייה כהן: אם אחרי זה יש למנהל המקצועי הערה מהותית הוא יכול להכניס אותה על-פי תקנת משנה (ב).

<רונן לוי: זה לא הערה טכנית.

<שלמה תוסייה כהן: לא טכנית, הערה מהותית.

<שלמה תוסייה כהן: אמרת שמחיר זה הערה מהותית.

<שלמה תוסייה כהן: זה נכנס במסגרת תקנת משנה (ב), אבל המנהל המקצועי הוא היחיד שיכול לפנות.

<רונן לוי: אבל כל משא ומתן עובד כך.

איתן כבל: אין ויכוח על זכויות.

איתן כבל: כל העניין הוא השקיפות.

איתן כבל: יש כאן שני אלמנטים מרכזיים: ראשית, מי רשאי, ושנית, השקיפות.

איתן כבל: זאת אומרת, אם בא אותו מנהל מקצועי במוסך מסוים ואומר: "אני סבור שצריך לשנות את השומה כי החלף שאתה מביא מחירו גבוה מדי ויש את אותו דבר במחיר נמוך יותר", שיירשם בדף ההוא, שאם יחשוב הצרכן שמישהו פה לא פעל כשורה – זה מזכיר לי הצעת חוק אחרת שלי שנוגעת לדמי שימוש קבועים, למשל בחשבון טלפון.

איתן כבל: אתה אף פעם לא יודע מה זה.

<רונן לוי: ביום-יום יש לנו ויכוח עם השמאי, בכל יום, וזה אותו דבר בדירות, בכל הנזקים, על כל נזק שיש.

איתן כבל: לא אמרתי שאסור שיתקיים ויכוח, ואין המשמעות של ויכוח שצריך לרשום כל דבר.

<רונן לוי: צריכה להיות סבירות.

איתן כבל: אתה אמרת, וגם בתיקון כתוב: בעניינים מהותיים שמשפיעים באופן כזה, שאתה אומר: וואלה, זה לא 30 שקל לפה או לפה אלא כאשר אתה בודק ורואה מה אתה צריך לשלם אתה אומר: הי, וואלה, למה?

איתן כבל: זאת אומרת, לא כמו יהודי שמתווכח על כל שקל שצריך לשלם.

<רונן לוי: אבל אלה גופים גדולים.

<רונן לוי: אם מכניסים מישהו לרשימה, למאגר המידע שהם רוצים לעשות, כמישהו שהתווכח עם שמאי, שאיזה מישהו בחברת ביטוח "שם עליו עין", אתה מעיף לו את הפרנסה.

<רונן לוי: אפילו חובת הזהירות כשאתה הולך היום לבית-המשפט, לקחת משלח-יד של מישהו, לא נמצאת שם.

<רונן לוי: מה זה נקרא השפעה בעבודה שוטפת?

<רונן לוי: זה צריך להיות מוגדר.

<רונן לוי: כאשר מוסך מתווכח ועובד על שומה ברמה סבירה, וגם מתווכח על מחיר, זה לא השפעה על שמאי.

<רונן לוי: השפעה על שמאי זה כאשר מתקשר בקר ואומר לו: "אדוני, מה פתאום הכנסת עכשיו...?"

<אסף שילון: זה בהחלט השפעה על שמאי.

<רונן לוי: עבדת פעם במוסך?

<אסף שילון: אני עורך-דין ב"כלל ביטוח".

<אסף שילון: אני נמצא כאן בשם איגוד חברות הביטוח.

<אסף שילון: כל שיחה יש בה השפעה.

<אסף שילון: כל שיחה בין שמאי לבין מוסך על מחיר ברור שיש בה השפעה על השמאי, לא יכולה להיות על כך מחלוקת.

<אסף שילון: יש מנגנון מוסדר איך אפשר לערער על שומה.

<אסף שילון: לא יכול להיות שיבטלו את המנגנון הזה והמוסכים יוכלו לדבר ביניהם "אוף דה רקורד".

<אסף שילון: זה לא עובד כך.

<רונן לוי: יש בדיוק מקרה הפוך, שמאי שבא למוסך ואומר דברים שמשפיעים על המוסך, שמשפיעים על התיקון.

<רונן לוי: זה אותו דבר.

<רונן לוי: שיהיה ברור, כאשר הוא בא לבקש תיקון חלף נחות הוא משפיע על התיקון, הוא משפיע על המוסך.

<רונן לוי: זה אותו דבר.

<אסף שילון: כמו שלחברות הביטוח אסור לדבר עם השמאי, גם המנהל של המוסך לא יכול לדבר אתו.

איתן כבל: חברים יקרים, צאו שניכם ותשוחחו ביניכם.

איתן כבל: רונן לוי, אוציא אותך החוצה.

איתן כבל: זה לא מתאים לי.

איתן כבל: די, מספיק עם זה.

איתן כבל: זה גם לא מתאים לך.

איתן כבל: בינתיים אתה הפרח הכי מוגן בגינה אז עשה לי טובה, די, מספיק עם זה.

איתן כבל: אדוני המבקש, יואיל בטובו לתת לי קודם כול להוריד את האוקטבה.

איתן כבל: העניין הוא כזה, אני אומר את זה לכולם פה, תזכרו שאף אחד מכם לא צדיק, וגם הארשת שאתה נושא על פניך מטעם חברות הביטוח לא הופכת אותך עכשיו למי שאמליץ עליו.

איתן כבל: אני כמובן לא מדבר עליך באופן אישי.

איתן כבל: אני מתאפק, בגלל הזמן הקצר, לא להתחיל לדבר על חברות הביטוח.

<דידי רוזנפלד: אין לך מה להגיד.

<אסף שילון: אני חושב שהמטרה שלנו משותפת, השומה באמת תעריך נכון את הנזק של המבוטח.

איתן כבל: אסף שילון, עשה לי טובה, לבי חלש.

איתן כבל: כשאני שומע הערות מן הסוג הזה מחברות הביטוח כולי נהיה "חלושס".

איתן כבל: עשה לי טובה, "בחייאת דינאק", מספיק.

איתן כבל: הקשבתי לך.

<אסף שילון: אנחנו רק רוצים שהשמאים יעשו עבודה מקצועית.

איתן כבל: אני יודע שחברות הביטוח רוצות בכך.

איתן כבל: הרי מי לא רוצה שיעשו לו עבודה מקצועית?

איתן כבל: בסוף יש לעבודה הזאת עלויות ומישהו אמור לשאת בהן.

<קריאה: בסופו של דבר העלויות האלה, אם חברות הביטוח בהפסדים, מתגלגלות לצרכנים.

<אסף שילון: עם העלויות וההפסדים זה מתקזז.

איתן כבל: יש לי שאלה אליך.

איתן כבל: אם הדברים שלך יגרמו לי עכשיו ללחץ ומועקה יש לי כיסוי בחוזה של הביטוח?...

עבד אל חכים חאג' יחיא: כבוד היושב-ראש, הוא אמר: עם.

עבד אל חכים חאג' יחיא: אז אנחנו לא שם...

<אסף שילון: אני לא יודע איזה ביטוח יש לך, אדוני...

איתן כבל: בואו נעשה סדר: יש לי את כל הביטוחים האפשריים, וכאשר חס וחלילה אדרש להגיע לחברת הביטוח – בדיוק את מה שצריך אין.

<אורי גורביץ: הסעיף הזה לא יהיה מכוסה.

<אורי גורביץ: עוד שום דבר לא קרה בכנסת אבל הפרמיות, השנה הפרמיות עולות.

<אסף שילון: אני רוצה להיות ענייני.

<אסף שילון: היום ה-Loss ratio, הרווח של חברות הביטוח הוא הפסדי.

<אסף שילון: היום אנחנו ב-Loss ratio של 103% בענף שוק הרכב (רכוש).

<אסף שילון: המשמעות היא שעל כל 100 שקלים פרמיה שאנחנו מקבלים אנחנו משלמים 103 שקלים.

<אסף שילון: אלה נתונים שמסתכמים למיליוני שקלים, עשרות מיליוני שקלים.

<קריאה: מאות מיליוני שקלים.

<רונן לוי: ומה עם ההשתתפות העצמית?

<רונן לוי: זה מהעמלות לעורכי-דין, זה לא מהמוסכים.

איתן כבל: היית צריך כבר להביא אותו טרמפ לפה...

עבד אל חכים חאג' יחיא: השאלה אם להביא אותו טרמפ ייחשב כהשפעה.

עבד אל חכים חאג' יחיא: ..

איתן כבל: אז השנה לא יהיו דיבידנדים?

<אסף שילון: אני מדבר עכשיו על ענף הרכב (רכוש).

<אסף שילון: ענף הרכב (רכוש) הוא הפסדי ואם אנחנו לא רוצים שהמחירים של הצרכנים יעלו צריך להוריד את ממוצע- - -

איתן כבל: נתתי לך לדבר די והותר, יקירי.

<שלמה תוסייה כהן: אדוני, הערה שנייה, יש בסעיף (א)(2) השפעה בעניין קביעת רכב כ"טוטאל לוס".

<שלמה תוסייה כהן: לא פחות השפעה, אולי אפילו יותר, יש בכל מה שנוגע לקביעת אובדן גמור להלכה.

<שלמה תוסייה כהן: אנחנו חושבים שצריך להוסיף גם תקנה שנוגעת להשפעה על שמאי, זהה בנוסח שלה, רק עם הפניה לתקנה 6(ב), לפוליסה התקנית שבתקנות הפיקוח על עסקי ביטוח.

איתן כבל: חבר'ה, אי אפשר כל שיחה לחבר למכונת אמת שתהיה מחוברת לאיזה מוקד.

<אבנר פלור: זה מסחרי.

<אבנר פלור: אנחנו לא רוצים להתערב בזה.

<אבנר פלור: אתה לא תצא מזה.

<שלמה תוסייה כהן: זה לא מסחרי.

<שלמה תוסייה כהן: אם יש השפעה.

איתן כבל: אתה יודע מה אתם עושים?

איתן כבל: הנחת העבודה היא שבני אדם הם ישרי דרך כל עוד לא הוכח אחרת.

איתן כבל: הנחת העבודה שלי היא שרוב השמאים ישרים.

איתן כבל: זה כמו שאומרים "הישראלים האלה!" לא היו בונים מדינה כזו ועושים את כל מה שעשינו אם כולנו היינו נוכלים, גנבים ורמאים.

איתן כבל: כל היום אנחנו עסוקים רק בלהשמיץ את עצמנו.

איתן כבל: אנחנו מנסים למצוא פה קטע קטן מאוד.

איתן כבל: בסוף-בסוף רוב השמאים עושים את מלאכתם נאמנה, רוב המוסכים עושים את מלאכתם נאמנה, חברות הביטוח בגדול עושות את עבודתן חלקית נאמנה.

איתן כבל: אני אומר את זה בבירור.

<חוה ראובני: מטרתם נאמנה לגמרי, מטרתם להשיג רווחים.

איתן כבל: כולנו רוצים להרוויח.

איתן כבל: זה כמו אגרת הרכב, אפרופו.

איתן כבל: אף אחד לא אומר שלא צריך לגבות אגרת רכב, אבל למה בחזירוּת?

איתן כבל: למה לשדרג את המושג חזירוּת?

איתן כבל: זה העניין, זה הוויכוח.

איתן כבל: אין כאן ויכוח שלא צריך.

עבד אל חכים חאג' יחיא: ברישיון רכב חדש צריך לעשות טסט 3 שנים אולם גובים מידי שנה, כאשר לא צריך לעשות את הטסט אפילו.

עבד אל חכים חאג' יחיא: את האגרה אתה משלם אבל הרכב אפילו לא עובר טסט.

<קריאה: לא מעניין אם האוטו שלך בטיחותי.

<קריאה: אתה לא מבין את זה?

<קריאה: מה שמעניין זה האגרה.

<אבנר פלור: יש לזה סיבה אחרת, אבל השר הביע את עמדתו.

איתן כבל: חברים, יצאנו לגמרי מן הנתיב.

איתן כבל: אני מתנצל מאוד בשם כולכם.

איתן כבל: העובדה שכל אחד בא עם ה"ספוט" שלו מן הבית ומאיר את מה שהוא רוצה רק מראה את העניין.

איתן כבל: אני לא אתם, ובסוף אנחנו, חברי הכנסת, צריכים להוציא את התוצאה הטובה ביותר קודם כול עבור הצרכן.

איתן כבל: אבל חס וחלילה אין לנו עניין לפגוע לא בשמאים, לא בחברות הביטוח ולא במוסכים.

איתן כבל: הכוונה כאן של כולנו למצוא ביחד את הנוסח המאזן.

איתן כבל: בסוף הדברים צריכים להיות ברורים.

איתן כבל: הוא שאל אותו: "תגיד, החלף הזה טוב?

איתן כבל: " אז יאמרו: "אה, אתה כבר משפיע עליו".

איתן כבל: כלומר, זה צריך להיות משהו שאם בסוף תעז ללכת לבית-המשפט או לתבוע בתביעה אזרחית השופט יגיד לך: "אח שלי, תתקדם".

איתן כבל: בשורה התחתונה, זה צריך להיות נוסח נהיר, ברור, שכבר יודע לשים "ספוט" על הבעיות, לא על כל עניין שבא.

איתן כבל: כפי שלא כל שמאי שאומר לו מנהל עבודה במוסך: "אח שלי, זה, זה, זה", אומר: "הי, אתה מתערב לי בשומה".

איתן כבל: דרך אגב, יהיו גם כאלה אבל זה המיעוט, זה היוצא מן הכלל.

איתן כבל: אני רוצה שנייצר הגדרה שמצליחה לתכלל עד כמה שניתן.

איתן כבל: לא נצליח דרך התקנות להגיע לרזולוציות שכולם מאושרים ולא יהיה יותר ולא יקרה.

<איתי עצמון: אני רוצה להשלים את מה שאמר יושב-ראש הוועדה ולציין משהו שאולי לא כל הנוכחים כאן יודעים.

<איתי עצמון: הסעיף המסמיך בחוק, סעיף 159 שנוסף בעקבות הדיונים בוועדה ולבקשת יושב-ראש הוועדה וחברי הוועדה, לא התקבל בקלות על-ידי המחלקה הפלילית במשרד המשפטים.

<איתי עצמון: בהתחלה הם חשבו בכלל שהסעיף מיותר, שדי בהוראות הכלליות בחוק העונשין.

<איתי עצמון: אנחנו הצלחנו לשכנע שיש צורך בסעיף הזה.

<איתי עצמון: אז יש אכן צורך בו, אבל כפי שאמר יושב-ראש הוועדה, לא צריך להרחיב אותו למגוון רחב של מעשים.

איתן כבל: לא צריך לקחת אותו עכשיו ל"אקסטרים".

<איתי עצמון: ביחס להערות שנשמעו- - -

איתן כבל: לפני שאתה אומר, רשות הדיבור לחבר הכנסת חאג' יחיא, בבקשה, ואז תשלים, אני אבהיר מה אני רוצה ונסגור.

עבד אל חכים חאג' יחיא: הנושא של השמאי והמוסך, קודם כול ברור תמיד שהשמאי יקבע מה שהוא רואה לנכון כי הוא בעל המקצוע.

עבד אל חכים חאג' יחיא: נכון שאתה מדבר על המנהל של המוסך אבל בעל המקצוע שצריך להעריך את הנזק עצמו, מה צריך לעשות ומה לא צריך, הוא השמאי וזה התפקיד שלו.

עבד אל חכים חאג' יחיא: אחר-כך יש לך את הוויכוח על המחיר.

עבד אל חכים חאג' יחיא: אתה לא יכול להגיד לו: "תשמע, אנחנו נחליף את הדלת הזו" כאשר הוא אומר לך: "בסך הכול נדרש תיקון קטן, אני לא רוצה להחליף את הדלת".

עבד אל חכים חאג' יחיא: לא שם תתווכח.

עבד אל חכים חאג' יחיא: אתה תתווכח אם הוא יגיד לך תחליף או לא תחליף, אבל אל תגיד לו מה כן צריך לעשות ומה לא צריך לעשות.

עבד אל חכים חאג' יחיא: זה דבר אחד.

עבד אל חכים חאג' יחיא: זה ההשפעה.

עבד אל חכים חאג' יחיא: אתה יכול להגיד: המחיר שאתה מציע לא מתאים לשוק, ואז אתה יכול לערער.

עבד אל חכים חאג' יחיא: אלא אם כן השמאי הזה קובע שהחלפת הדלת עולה אצלך 30 שקל ואילו אצל המוסך השכן עולה 300 שקל.

עבד אל חכים חאג' יחיא: אני לא בקי במספרים.

עבד אל חכים חאג' יחיא: אז אדע שהשמאי הזה מתכוון לפגוע בך.

עבד אל חכים חאג' יחיא: זה משהו אחר, ואז יש מקומות היכן להתלונן ואיך לעשות את זה.

עבד אל חכים חאג' יחיא: אבל להגיד לו: "תשמע, אני המנהל, אתה לא מבין כלום, אני זה שמתקן, אתה מבין רק תיאורטית" – זה לא יכול להיות.

עבד אל חכים חאג' יחיא: אני בא ממקצוע אחר, אני מהנדס.

עבד אל חכים חאג' יחיא: לא הייתי מרשה לקבלן להגיד לי: "אתה לא מבין בזה, כך צריך לעשות".

<רונן לוי: שמאי זה לא מהנדס.

עבד אל חכים חאג' יחיא: זה המקצוע שלו, הוא מומחה והוא זה שצריך להעריך.

עבד אל חכים חאג' יחיא: אז צריך לתקן בעניין ההשפעה הזאת, שלא יגיד המוסך: "את זה צריך להחליף, את זה צריך לתקן".

עבד אל חכים חאג' יחיא: זה לא התפקיד שלך, זה התפקיד של השמאי.

<רונן לוי: דיברנו על סבירוּת.

<רונן לוי: יש ויכוחים כל הזמן.

איתן כבל: חברים יקרים, אני לא מקבל את זה.

איתן כבל: אפשר לקחת את זה למחוזות שהם לא מן העניין.

איתן כבל: בכל מערכת יחסים שבה מתקיים הביטוח, הרי הוא לא רוצה שמישהו "יעשה עליו את הקופה" המיותרת כי בסוף הם גם צריכים לקבל את הדיווידנד וזה מוריד.

איתן כבל: מצד שני, אני אומר באמת, זה רוצה להרוויח ולהרוויח.

איתן כבל: לא כולם עכשיו תחת עין "האח הגדול".

עבד אל חכים חאג' יחיא: יש עוד ויכוח עם השמאי, שהוא לא עם המוסכניק אלא יותר עם חברת הביטוח, על ירידת ערך.

עבד אל חכים חאג' יחיא: אנחנו גם לא רוצים את ההשפעה של חברת הביטוח על השמאי.

איתן כבל: נכון, כל התהליך הזה וכל התוספות האלה הם פועל יוצא בדיוק של מה שאמרתי סביב הנקודות האלה.

איתן כבל: יש כאן הערה נוספת שהעירה מנהלת הוועדה לאה ורון, "אם מצא תוך כדי תיקון" – מה זה?

<לאה ורון: פעמים רבות מגיע השמאי למוסך, מסתכל על הדלת המעוכה, על הפגוש, וזה לא תוך כדי התיקון אלא הוא נכנס וראה.

עבד אל חכים חאג' יחיא: אבל הוא בא ומצלם שלב-שלב.

עבד אל חכים חאג' יחיא: זה התפקיד של השמאי.

<לאה ורון: בנוסח כתוב "מצא תוך כדי התיקון".

<דידי רוזנפלד: אם בהתחלה ראו – זה בסדר, אם לא ראו אז תוך כדי תיקון.

<אבנר פלור: אדוני היושב-ראש, זה אחד הסעיפים החשובים בנושא השמאים.

<אבנר פלור: בתוך הפרק השלם זה חשוב וכדאי למצות את הכול על הצד הטוב ביותר.

<אבנר פלור: זה דבר חשוב מאוד.

איתן כבל: אני רוצה להזכיר, כפי שאמרתי, שהוועדה היא שהוסיפה את הסעיפים הללו, בדיוק מן המקום הזה.

<לאה ורון: אזכיר שהתקנות הועברו אלינו ב-16 בינואר.

<לאה ורון: העובדה שהיושב-ראש מצא לנכון להורות על הנחתן בסדר היום של הוועדה במהירות- - -

<אבנר פלור: אנחנו מודים על כך.

<איתי עצמון: אצביע על עוד כמה תיקונים, בין היתר בעקבות הדברים שנאמרו כאן.

<איתי עצמון: לעניין הרישה של תקנת משנה 1(א): "בעל רישיון לפי החוק".

<איתי עצמון: כפי שאמרה עורכת-הדין ראובני, האיסור הזה חל לא רק על בעל רישיון אלא גם על מי שמבצע את הפעולות החייבות ברישוי לפי החוק והוא פועל ללא רישיון.

איתן כבל: עסקנו בעניין הזה בעבר.

<איתי עצמון: הסעיף המסמיך מדבר על "קביעת מעשים או מחדלים שמהווים השפעה אסורה".

<איתי עצמון: אני מציע לקבוע: "אלה המעשים או המחדלים המהווים השפעה אסור לפי סעיף 159" ולמנות אותם.

<איתי עצמון: כך אנחנו לא נכנסים לעניין בעל רישיון או מי שפועל ללא רישיון.

<איתי עצמון: ההערה שנייה היא לעניין המבקש: "מבקש משמאי רכב לערוך שומת רכב באופן שיגדיל..." ו"מבקש משמאי רכב לשנות את שומת הרכב.

<איתי עצמון: ..".

<איתי עצמון: אני מציע במקום "מבקש" לנסח כך שיהיה מדובר על "פנייה": "פנייה לשמאי רכב, לרבות בבקשה, הנחיה, המלצה או הפעלת לחץ כדי להביא להגדלת הכנסה או כדי למנוע קביעתו של רכב כרכב באובדן גמור".

<איתי עצמון: אני חושב שזה עולה בקנה אחד עם הסעיף המסמיך מכיוון שיכולה להיטען טענה שאם מדובר רק על בקשה, במישרין או בעקיפין, לא כל הפעולות האלה נכללות כאן.

<איתי עצמון: הערה נוספת לעניין תקנת משנה (ב).

<איתי עצמון: כפי שאמרה מנהלת הוועדה, האם מדובר על תוך כדי התיקון?

<איתי עצמון: כלומר אם מנהל מקצועי של מוסך רואה לפני התיקון שהשומה לא נכונה הוא לא יוכל להעיר על כך?

<איתי עצמון: זה מה שעולה מן הנוסח.

<חוה ראובני: אנחנו מדברים על מקרה שהשומה כבר נכתבה ונערכה וכבר ידוע מה התיקון.

<חוה ראובני: אם עדיין אין שומת רכב אין מה לתקן.

<אבנר פלור: יש את האומדן הראשוני.

<לאה ורון: הדגש הוא על התיבה "תוך כדי התיקון".

<לאה ורון: הרי עוד לא התחיל התיקון.

<קריאה: לא אמורים לדבר אתו לפני האומדן הראשוני.

<איתי עצמון: הוא קיבל את השומה, הוא קורא אותה ורואה על פניו שאין בה כדי לתקן.

<דידי רוזנפלד: צריך לשנות את הנוסח.

<דידי רוזנפלד: זה לא "שומה".

<דידי רוזנפלד: זה או "אומדן" או "הצעת תיקון".

<דידי רוזנפלד: השומה זה המסמך הסופי שהשמאי מוציא, בדרך כלל אחרי גמר תיקון האוטו.

איתן כבל: אתה צודק.

<אבנר פלור: השאלה איך זה פותר את הבעיה.

<דידי רוזנפלד: קודם כול נגדיר.

<איתי עצמון: הסעיף המסמיך מדבר על "השפעה אסורה לעניין עריכת שומה לרכב".

<איתי עצמון: כך כתוב בחוק המסמיך.

<יהודה יגן: או "שומה" או "אומדן".

עבד אל חכים חאג' יחיא: השומה ניתנת אחרי שסיימת את התיקון.

<דידי רוזנפלד: בשומה אתה מצהיר.

איתן כבל: חברים, זה הרבה יותר פשוט.

איתן כבל: שומה היא המסמך הסופי.

איתן כבל: בא השמאי ואמר שצריך לתקן את זה ואת זה, כתב והגיש הצעת תיקון.

<עמירם מימון: אומדן נזק ראשוני.

איתן כבל: זה לא שומה עדיין.

איתן כבל: כולם מסכימים פה, כל בעלי המקצוע מסכימים.

<רונן לוי: אתה יכול לכתוב "מרכיבי התיקון" ואז אתה לא נכנס לפינה הזאת.

<לאה ורון: באיזה שלב נותנים שומה?

<דידי רוזנפלד: בסוף.

עבד אל חכים חאג' יחיא: אחרי שהרכב יוצא מן המוסך מתוקן.

<איתי עצמון: התיקון נערך על-פי השומה.

<לאה ורון: אז צריך לשנות את נוסח התקנות.

<לאה ורון: אתה יכול להתייחס לזה?

איתן כבל: חברים, אתם עובדים בתחום ופתאום אני צריך להגיד לכם מה להגיד?

<יהודה יגן: בשלב הראשון שמגיעים למוסך מכינים אומדן ראשוני, הצעת תיקון.

<יהודה יגן: השמאי מגיע ומכין אומדן.

<יהודה יגן: הוא מגיע לפעמים לאחר פירוק ועושה עדכון לאומדן.

<יהודה יגן: בסוף התיקון כאשר מגיעה חשבונית מוציאים את חוות הדעת שאתם קוראים לה "שומה" ואנחנו קוראים לה "שומה".

עיסאווי פריג': אבל היא לא סופית.

עיסאווי פריג': צריך את קבלת הסכמת המבטח.

<יהודה יגן: היא סופית לגמרי.

<יהודה יגן: תמיד המבטח רשאי לערער.

<דידי רוזנפלד: למה אתם אומרים "לא"?

<דידי רוזנפלד: מה שראינו, שהוא לא רשמי, הרי האומדן הזה צריך להגיע למבטח ויש לו את הזמן שלו.

איתן כבל: חברים, מכיוון שאני צריך לצאת עכשיו לטקס בכנסת אני רוצה לסכם את הדיון.

<איתי עצמון: רציתי עוד שני דברים קטנים לציין בתקנת משנה (ב).

<איתי עצמון: בסוף כתוב: "הסכים שמאי הרכב לשנות את שומת הרכב כאמור, יציין עובדה זאת בשומת הרכב".

<איתי עצמון: השאלה היא מה העובדה הזאת?

<איתי עצמון: העובדה שפנו אליו?

<איתי עצמון: העובדה שהוא הסכים?

<איתי עצמון: צריך לפרט כאן על מה מדובר.

<אבנר פלור: כולל השינוי שנתבקש עם הנימוקים.

<איתי עצמון: הפנייה, השינוי וההסכמה.

איתן כבל: אני רוצה לסכם כי אני חייב ללכת וצריך להיפתח הדיון הבא.

איתן כבל: הצעת התקנה הזאת היא הצעה, היא הפלטפורמה.

איתן כבל: היא בסך הכול בסדר, זה לא שהיא יצאה מהכיוון, אבל היא צריכה עכשיו עיבוי.

איתן כבל: אני מבקש מאיתי עצמון להיפגש עם אנשי משרד התחבורה לגבי הצעות הנוסח שלו.

איתן כבל: אבנר פלור יבוא בדין ודברים עם מי שהוא רוצה מהגורמים המקצועיים.

<איתי עצמון: אנחנו לרוב עובדים מול משרד התחבורה.

איתן כבל: איתי עצמון, אמרתי לך לעבוד מול משרד התחבורה, והתפקיד של משרד התחבורה לבוא בדברים עם גורמים שונים.

איתן כבל: חברים, אין כאן יום לימודים ארוך.

איתן כבל: אני רוצה להביא את זה כמה שיותר מהר, שרק נצטרך להצביע: מי בעד ומי נגד.

איתן כבל: יש כאן תיקונים להבהיר.

איתן כבל: מכיוון שגם מצאנו לנכון לכתוב את זה ולהוסיף את זה בחוק, צריך שרוח החוק תבוא לידי ביטוי בתקנות, לא שהתקנות פתאום "ישייטו" להן שם באוויר כאילו אלה שני וקטורים שונים.

איתן כבל: התקנה צריכה "להתכתב" כמעט אחד לאחד עם החוק, היא לא יכולה להמציא את עצמה מחדש.

איתן כבל: יש פה כמה נקודות מרכזיות שאמרנו: הפתיח של "המבקש", שיש לזה משמעות רבה מאוד; העניין שרונן לוי כל הזמן אמר.

איתן כבל: אני רוצה שיימצאו המילים הנכונות.

איתן כבל: אני לא רוצה שכל שיח שמתקיים בין מנהל עבודה לשמאי יהפוך להיות עניין פלילי.

איתן כבל: מצד שני, אני רוצה שתובהר הסמכות הנתונה לשמאי, כאשר השמאי פה הוא כוח מרכזי שיודע שיש לו סמכות והיא לא יכולה להיות מושפעת משום דבר; והדבר האחרון בתוך התהליך הזה הוא עיקרון השקיפות בכל התהליך, במקום שבו צריך תוספת שהיא מעבר לעניין או שיש בה משום אמירה שמערערת את ביטחונו של השמאי, זאת הכוונה שלי.

<לאה ורון: צריך לבדוק גם את עניין המונח "שומה".

איתן כבל: ודבר אחרון, אולי סוף-סוף כל העוסקים במלאכה ילמדו מה באמת קורה אצלכם, מתי זה שומה, מתי זה אומדן.

איתן כבל: למען האמת זה קצת מגוחך.

<עמירם מימון: הצעת תיקון היא של המתקן.

איתן כבל: זה קצת מגוחך בשל עצם העובדה שיושבים פה ראשי המערכת, לא איזה סגן מפקד חוליה מצומצמת.

איתן כבל: ברשותכם, אני רוצה לסיים את זה תוך שבועיים.

איתן כבל: התיקונים הם פועל יוצא של העובדה שהם לא יודעים אם זה אומדן ראשוני או לא.

איתן כבל: תודה רבה לכם.

איתן כבל: הישיבה נעולה.